
Forord

Vi lever i en verden med stadig sterkere krav om at det vi gjør, skal være kunnskapsbasert. Ord som «forskningsbasert» eller «evidensbasert» blir stadig vanligere. Selv om enkelte av ordene kan betraktes som rene moteretninger, illustrerer de et behov for at meninger og handlinger bør funderes i kunnskap. Kunnskap i denne sammenhengen betyr informasjon som kommer fram gjennom systematiske studier, som behandles på en systematisk måte, og som anvendes systematisk. Alle som skal drive utviklingsarbeid, ikke bare i skolen, må derfor i stadig større grad beherske ulike måter å systematisk samle inn og bearbeide informasjon på.

Det er i denne virkeligheten at det vi kaller metode, blir stadig viktigere. Metode er ingen trylleformular for å framskaffe «sann» informasjon som danner grunnlag for «det eneste riktige» utviklingsarbeidet. Men metode er et grunnlag for å avklare hvilke forutsetninger som ligger til grunn for de synspunktene man fremmer, og blir dermed et videre grunnlag for å kunne føre en diskurs der ulike synspunkter brytes mot hverandre. Slik kan utvikling skje på en kunnskapsbasert måte.

Vi er av den klare oppfatning at alle lærere bør beherske metode for å kunne gjennomføre systematisk utviklingsarbeid. Kvaliteten på framtidens skole vil avhenge av at dette utviklingsarbeidet i skolen er basert på så god kunnskap som overhodet mulig, og at kunnskap brukes systematisk for å forbedre skolen.

I arbeidet med denne boken har vi opplevd hvor fruktbart det er å arbeide på tvers av disipliner: pedagogikk (Postholm) og samfunnsvitenskap (Jacobsen). Dette gjenspeiler også lærerens arbeidsdag, der behovet for samarbeid på tvers av fag og disipliner blir stadig viktigere. Denne boken er grunnleggende tverrfaglig, samtidig som den hele tiden fokuserer på den forskende læreren i skolen.

Vi vil gjøre oppmerksom på at enkelte deler i denne boken har betydelige likheter med andre utgivelser fra samme forfattere. Det gjelder bøkene Forskningsmetode for masterstudenter i lærerutdanning (Postholm & Jacobsen, 2018), og Hvordan gjennomføre undersøkelser (Jacobsen, 2022), begge utgitt på Cappelen Damm Akademisk. Helt til slutt en takk til Cappelen Damm Akademisk og Bjørn Olav Aas Hansen som «koblet» oss, og som hele tiden har hatt tro på oss.

Trondheim/Kristiansand, november 2024

May Britt Postholm Dag Ingvar Jacobsen








1
Innledning

Intensjonen med undervisning er at elevene skal lære. Lærere legger opp undervisningen og leder læringsarbeidet for at alle elever skal kunne utvikle seg faglig, sosialt og personlig. De tenker over hvordan de starter opp timer, på hvordan elevene jobber underveis, og på hvordan de avrunder undervisningsøktene. I undervisningen ser de kanskje at noen elever er passive, mens andre jobber iherdig. Det kan også oppstå konflikter i løpet av læringsarbeidet, og det kan være vanskelig å vite hvordan disse kan løses på best mulig vis. Undervisningssituasjoner er komplekse. Det er mange forskjellige mennesker som er samlet, og målsettingene for det som skal læres, er mange. Nedenfor beskriver vi et undervisningsforløp i en klasse som viser hvor sammensatt og komplekst læringsarbeid kan være. Vi har gitt læreren navnet Ole.


En gløtt inn i Oles undervisning

Ole gikk med raske skritt bortover gang- og sykkelstien på vei mot skolen. Nå var han godt i gang med det andre semesteret i det første året som lærer. Ole er kontaktlærer for en gruppe elever på 9. trinn, og hadde nå i mars når våren var her, satt i gang et prosjektarbeid sammen med elevgruppen på 24 elever, 11 gutter og 13 jenter. Det var greie elever, men Line og John måtte få litt mer faglig tilrettelegging og oppfølging enn de andre, og Thomas hadde litt konsentrasjonsvansker. Thomas kunne enkelte ganger være litt hissig, slik at han kom i konflikt med medelever, men Ole opplevde likevel at han hadde kontroll over elevgruppen. Det var han som var lederen. Han hadde forberedt seg godt kvelden i forveien. Han skulle fortsette å lede klasse 9B i prosjektarbeidet med norske forfattere som tema. Tema ble valgt med utgangspunkt i læreplanen, men elevene fikk komme med forslag til hvilke forfatterskap de skulle jobbe med. Prosjektet skulle gå over tre uker med to timer hver uke til arbeidet. I en fjerde uke skulle de bruke tre timer til prosjektet, slik at elevene fikk presentert arbeidene sine. Elevene jobbet i seks grupper med fire elever på hver gruppe. Før denne dagen hadde de allerede jobbet fire timer med prosjektet. De hadde to timer til rådighet til å gjøre seg ferdig med arbeidene. Neste gang skulle de være klare til å presenteres.

Før selve prosjektet startet opp, underviste Ole elevene om tre forfattere, Henrik Ibsen, Sigrid Undset og Ingvar Ambjørnsen. Han ville inspirere dem og gi dem en modell for hvordan forfatterskap kan presenteres, både i form og innhold. Ole har høy kompetanse i norskfaget, så i undervisningen kunne han øse av sin kunnskap, og han tok i bruk PowerPoint og tavle for å formidle innholdet. I starten på selve prosjektarbeidet skrev Ole «norske forfattere på tavla». Norske forfattere utgjorde senteret i et tankekart som elevene og han skulle utvikle i fellesskap. Ole hadde presentert prosjektets overbyggende tema for elevene 14 dager før de skulle starte opp, slik at de skulle få tid til å tenke over hvilken forfatter de ønsket å jobbe med. I idemyldringsfasen hvor forfattere og relaterte stikkord knyttet til disse kom opp på tavla, viste elevene stort engasjement. De hadde også klart for seg hvem de ville jobbe sammen med, for Ole hadde også sagt før de startet opp at de kunne få danne interessegrupper med fire på hver gruppe. Ole hadde etter hvert blitt litt i stuss på om det var lurt å overlate til elevene å bestemme hvem de skulle jobbe sammen med. De skulle velge forfatter etter interesse, men Ole hadde blitt litt i tvil om hva som hadde størst betydning for elevene, forfatterskap eller vennskap. Han kjente også at han var litt usikker på hvordan Thomas og Line hadde opplevd gruppeetableringsprosessen. De hadde tydeligvis ikke et klart ønske for hva de ville jobbe med, de var ikke frampå for å få en gruppe å jobbe i, og de ble heller ikke ønsket inn på noen gruppe. Det var Ole som måtte spørre på deres vegne om de fikk være med i hver sin treer-gruppe.

Ole var litt spent på om elevene var kommet så langt at de kunne avslutte arbeidet denne dagen. Han svingte inn på gårdsplassen foran skolen, fortsatte med faste skritt mot inngangsdøren og rett inn på teamarbeidsrommet. Han måtte ta en rask titt på loggene som elevene skrev etter forrige prosjektøkt, han hadde 10 minutter på seg. I disse individuelle loggene hadde han bedt dem om å skrive hva de hadde jobbet med, hva som hadde gått bra, hva de hadde lært, og om det eventuelt var noen utfordringer på gruppen de jobbet i. Han lette fram loggen til Thomas og elevene som var i gruppe sammen med han. Det ante han at Thomas forstyrret de andre på gruppen sist de jobbet sammen. Ole fløy fra gruppe til gruppe som ville ha hjelp, så han hadde ikke helt oversikten over det som foregikk. Kanskje loggene kunne hjelpe han? Kine, Andrea, Robert og Thomas. Der var loggene deres. Thomas hadde bare en kort kommentar: «Det går greit», men de andre elevene hadde ikke samme oppfatning. Det var som Ole tenkte. Thomas forstyrrer, Thomas tar ikke ansvar, Thomas irriterer meg, stod det i loggene. Han fikk ta en prat med Thomas når timen startet. De skulle ha prosjektarbeid de to første timene, og Ole var raskt oppe fra stolen da skoleklokken ringte.

Elevene var allerede på plass i klasserommet da han kom dit, og de hadde funnet seg en plass ved pultene som stod plassert i grupper. Ole hilste god dag, og ba elevene om å sette seg i interessegruppene, for nå skulle de jobbe med prosjektet. I dag skal dere blir ferdige med prosjektet deres, minnet Ole elevene om, men til deres forskrekkelse. Skulle de bli ferdige i dag? Det var som om dette var helt ny informasjon for dem, men Ole visste at han hadde gitt dem opplysninger om framdriften i prosjektet allerede i oppstarten. At de skulle bli ferdige i dag, hadde elevene tydeligvis ikke fanget opp. Ole ble usikker; hva skulle han kreve av dem? Skulle han gi dem de tre timene som var oppsatt til presentasjon for å gjøre prosjektet ferdig, og så utsette presentasjonen? Da ville de bruke lenger tid på dette temaet enn hva Ole hadde tenkt i utgangspunktet, men å presentere uferdige arbeider, det ville være utilfredsstillende for elevene, etter hans oppfatning. Når han tenkte etter, visste han egentlig lite om hvor langt de hadde kommet i prosjektene sine. Han fikk ta noen runder i de ulike gruppene for å få en oversikt over arbeidet disse to timene. Han fikk holde et ekstra øye med Thomas, samtidig som han gikk fra gruppe til gruppe for å fange opp hvor langt de var kommet, og for å gi dem veiledning til å gå videre. Etter at Ole hadde hatt en kjapp planleggingsrunde med seg selv, ga han elevene mulighet til å jobbe tre timer til, slik at prosjektene skulle bli ferdige til en utsatt presentasjonsøkt.

Etter denne oppklaringsrunden ble elevene ivrige etter å bli ferdige med prosjektet. Noen ville jobbe i gruppe i klasserommet, mens andre ville gå til skolens bibliotek for å jobbe der. Ole syntes han måtte gi elevene lov til dette, men det ble litt vanskelig å få til en samtale med de ulike gruppene med alle elevene til stede. Thomas var heller ikke på plass. Ole kjente at han ikke fikk helt tak på situasjonen. Hvordan han skulle få til det, det måtte han tenke nøye over, innrømmet han overfor seg selv. Hvordan hadde kolleger med lengre erfaring taklet slike situasjoner tidligere? Var det noen andre skoler i kommunen som hadde utviklet noen gode opplegg for slike prosjekter? Han ville prøve å utvikle noen gode grep til senere prosjektforløp.



Bokens hensikt

Det er mange problemstillinger Ole reiser, og som han ikke umiddelbart vet hvordan han kan løse. Det vil være vanskelig for Ole å finne svar på alle disse spørsmålene samtidig, og han bør derfor prøve å gå systematisk til verks for å svare på ett eller få spørsmål om gangen. En systematisk refleksjon for å utvikle forståelse for spørsmålsstillinger skiller seg fra dagligdags observasjon og refleksjon, som ikke retter oppmerksomheten mot noe spesifikt over et lengre tidsrom. En vitenskapelig forskningsmetode kjennetegnes ved at fokuserte problemstillinger utforskes på en systematisk måte over tid. Spørsmål reises, og informasjon for å svare på disse samles inn og analyseres. Lærerstudentene skal i 3. studieår skrive en FoU-oppgave (Kunnskapsdepartementet, 2016a,b). I arbeidet med denne oppgaven kan de formulere og svare på en valgt problemstilling, og gjennom den kan de utvikle kunnskap om sentrale vitenskapsteoretiske spørsmålsstillinger i utdanningsforskning, og de kan få innsikt i sentrale spørsmål knyttet til forskningsmetoder med relevans for studier av virksomhet i og omkring skolen. Studenten kan videre på et forskningsmessig grunnlag lære å analysere og formidle fagstoff i viktige spørsmål om skole og opplæring. I denne boken, hvor hovedfokuset er på metode, vil vi gi lærerstudenten kunnskap om hvilke grep eller tiltak som kan tas i bruk for å utforske skolehverdagen på en forskningsmessig måte. Cochran-Smith og Lytle (2009) omtaler dette som «inquiry as stance», som forstås som at læreren har utviklet en holdning som innebærer å ha et forskende blikk på egen praksis. I arbeidet med FoU-oppgaven vil lærerstudenten kunne utvikle metodekompetanse til å være systematisk og utforskende i egen og skolens praksis. I tillegg forskes det mye på hvordan skolene fungerer i Norge, både på den enkelte skole og på skolene sett under ett. En slik undersøkelse er Elevundersøkelsen som gjennomføres hvert år. Dette er en spørreskjemaundersøkelse til alle elevene i norsk skole der det stilles spørsmål om læringsmiljø, elevdemokrati og medvirkning, mestring og støtte fra lærerne. Resultatene kommer i form av statistikk, og det kan hentes ut tall på hvordan situasjonen er på den enkelte skole, trinn og skoleår. Det å forstå og forholde seg kritisk til slike undersøkelser og tall er viktig for å kunne bruke undersøkelsene til å forbedre egen undervisning. I bokens kapitler vil vi vende blikket tilbake på Ole og på hvordan han kunne ha gått fram for å utvikle forståelse for kompleksiteten i egen undervisning, og hvordan han kan få innsikt i relevante undersøkelser som kan benyttes som utviklingsredskap for å forbedre undervisningen.



Bokens oppbygging

Boken består av til sammen 12 kapitler. I det neste kapittelet (kapittel 2) tar vi opp aksjonslæring som metode og presenterer en modell (figur 1.1) som danner rammen for oppbyggingen av boken. Med dette som utgangspunkt er den videre oppbygging av boken basert på de mest sentrale fasene i en undersøkelsesprosess. Figur 1.1 viser disse fasene på en stilisert måte:

Figur 1.1 Bokens disposisjon.


I kapittel 3 tar vi opp spørsmål og undring, noe som vil bli behandlet under overskriften problemstilling. I kapittel 4 går vi noe videre og stiller spørsmål: Gitt problemstillingen, hvordan bør vi legge opp en undersøkelse? Her drøftes ulike måter å designe undersøkelsesopplegg på, med en hovedvekt på skillet mellom induktive/åpne og deduktive/strukturerte opplegg. De neste kapitlene (kapittel 5–7) tar for seg den mer praktiske, metodiske delen knyttet til ulike måter å samle inn informasjon på: observasjon, ulike former for dialog og spørreskjema. Kapittel 8 og 9 går gjennom hvordan vi kan få oversikt over og analysere innsamlet informasjon. Her skiller vi mellom analyse av tekster og ord (kapittel 8) og analyse av tall (kapittel 9). I kapittel 10 går vi inn på hvordan forskningskvalitet kan ivaretas, mens kapittel 11 omhandler sentrale etiske prinsipper som lærerforskeren må ivareta i utviklingsarbeid i skolen. Siste kapittel (kapittel 12) drøfter hvordan forskningsbasert kunnskap kan brukes som et grunnlag for refleksjon, læring og utvikling i skolen.









2
Læreren som forskende i egen praksis: aksjonslæring som metode

Historien om Ole er nokså vanlig. Lærere opererer i en kompleks virkelighet med mange ting som skjer samtidig. Det er ikke alltid like lett å være helt sikker på hva som faktisk skjer. Like usikkert er det om det man gjør, har den ønskede virkning. I den daglige virksomhet skal lærere ivareta mange ulike hensyn; den enkelte elev skal lære noe, elevene skal motiveres, planer skal følges, rapporter skal skrives, foreldre skal informeres, og erfaringer skal formidles til ledelse og kolleger.

I slike komplekse virkeligheter blir evne til å innhente, bearbeide og anvende informasjon stadig viktigere for å lære. Hva vet vi for eksempel om hva som ser ut til å skape gode læringsresultater? Hva er det som skaper konsentrasjon hos elever? Hva ønsker egentlig foreldrene? Spørsmålsrekken er nesten uendelig. Likevel er læring basert på at det stilles spørsmål, at det samles inn informasjon som kan belyse og forhåpentligvis gi noen svar på spørsmålene, og at denne informasjonen anvendes for å forbedre situasjonen. Tiltak som blir iverksatt og prøvd ut, gjøres så igjen til gjenstand for en kontinuerlig analyse og refleksjon, samtidig som det man opplever og erfarer, vurderes i lys av teorier fra feltet. Dette danner igjen utgangspunkt for ny undring, nye spørsmål, nye undersøkelser og nye tiltak. Slik kan læring foregå i en kontinuerlig prosess, slik figur 2.1 illustrerer.

Figur 2.1 Aksjonslæringssirkelen


Det blir stadig stilt sterkere krav til den enkelte lærer og til den enkelte skole om å vektlegge en form for systematisk læring (Kunnskapsdepartementet, 2016a, b). I denne sammenhengen blir vitenskapelige metodiske tilnærminger stadig viktigere å beherske. Metodefaget gir oss råd og retningslinjer når det gjelder hvordan vi bør gå fram for å samle inn, bearbeide og tolke informasjon, for å tilegne oss kunnskap som kan sette oss i stand til å endre og – forhåpentligvis – forbedre hverdagen.

For at informasjon om undervisningen skal kunne samles inn systematisk, må læreren beherske ulike strategier for å innhente denne informasjonen. Læreren må ha et forskende blikk på egen praksis, eller en utviklingskompetanse (St.meld. nr. 11 (2008–2009); Kunnskapsdepartementet, 2016a, b). Endrings- og utviklingskompetanse defineres som «[…] å kunne bidra i lokalt læreplanarbeid, og med grunnlag i forskning og kritisk refleksjon over egen praksis, kunne samhandle i et faglig kollektiv for skolens utvikling» (St.meld. nr. 11 (2008–2009), s. 15). Utviklingskompetanse bør slik inngå i en lærers profesjonalitet. Det handler om lærerens læring på grunnlag av de handlinger eller aksjoner som utspiller seg i klasserommet i læringsarbeidet sammen med elevene. Læreren kan lære på grunnlag av egen praksis og slik utvikle seg selv, men som det står i Stortingsmelding nr. 11 (2008–2009) referert til ovenfor, samt i Forskrift om rammeplan for lærerutdanning (Kunnskapsdepartementet, 2016a, b), må læreren også samhandle i et faglig fellesskap for kollektiv læring, slik at praksisen på hele skolen kan utvikles. Læring med utgangspunkt i aktiviteter i klasserommet blir kalt aksjonslæring.


Aksjonslæring

Aksjonslæring skjer ifølge Revans (1982, 1984) med utgangspunkt i faktiske oppgaver som praktikere har i sitt arbeid. Det handler om å stille spørsmål til egen praksis, og det handler slik også om en innsikt i å spørre. Essensen i aksjonslæringen er etter Revans’ (1984) syn at man fra et startpunkt kjennetegnet av uvitenhet, risiko og forvirring, skal utvikle seg til å stille mer innsiktsfulle spørsmål. Revans (1984) peker på at aksjonslæringen har tre hovedformål. For det første handler det om å gjøre nyttige framskritt når det gjelder å håndtere et eller annet problem (eller en mulighet, vår tilføyelse) i et organisasjonsmiljø. For det andre innebærer det å gi deltakerne tilstrekkelig spillerom til å lære på egen hånd, og sammen med sine kolleger. Det tredje formålet innebærer å oppmuntre lærere og andre innenfor lederutvikling til å begynne «på ny frisk» i sine fag. Disse tre formålene er for aksjonslæringen hva de tre sidene er for en trekant (s. 45). Aksjonslæring kan defineres som «en kontinuerlig lærings- og refleksjonsprosess støttet av kolleger der intensjonen er å få gjort noe» (Tiller, 2006, s. 52).

Revans (1984) anbefaler å se nye problemstillinger i lys av følgende tre spørsmål:


	Hva prøver vi egentlig å gjøre?


	Hva hindrer oss i å gjøre det?


	Hva kan vi gjøre med det?




Ovenfor føyde vi til ordet «mulighet» i sammenheng med Revans’ fokus på problem. I de tre spørsmålene som han stiller, er han også etter vår mening mest opptatt av det problematiske. Han vil se etter hindringer og videre finne ut hva en kan gjøre med disse. Vi vil i denne sammenhengen trekke fram Langslets (2005) spørsmål som retningsgivende for endring. Disse er som følger:


	Hva kjennetegner en ønskelig idealsituasjon?


	Hva ønsker vi av endringer?


	Hva har vi allerede satt i gang?




Ved å stille slike spørsmål blir endring satt inn i en positiv tankegang. Vi stiller oss spørsmål om hvordan vi ser for oss en mulig og ønskelig situasjon, hva vi ønsker å gjøre av endringer for å bevege oss mot dette idealet, og vi prøver å kartlegge hva vi allerede gjør med dette. Dette setter FoUarbeid inn i en positiv tankerekke, og utgangspunktet er i læreren selv og hens ønsker. Hva er det Ole ønsker å bevege prosjektarbeidet mot? Hva er idealsituasjonen? Ved å stille slik spørsmål, blir det læreren selv som har herredømme over situasjonen.

Ifølge Revans (1982, 1984) handler aksjonslæring om å se like mye framover som å se bakover. Han mener at refleksjon handler om å stille spørsmål rettet mot egen praksis, og videre se for seg muligheter for endring og utvikling. Det blir slik viktig for lærere å se framover og ikke bli sittende fast i egne erfaringer. Tiller (2006) uttaler at «Styrken i aksjonslæring er at personene i organisasjonen blir mer oppmerksomme på og kan nyttiggjøre seg det som allerede er der av kunnskap, og genererer læring ut av de foreliggende erfaringer ved at de refortolker gårsdagens erfaringer i lys av morgendagens» (s. 51). Lærere kan nyttiggjøre seg den kunnskapen de allerede har, for å se framover og utvikle egen praksis. På samme måte som Revans mener Engeström (1999, 2001) at lærere må ta tak i problemer og spenninger for så å utvikle egen praksis ved å stille spørsmål med det overordnede målet for praksis og elevenes læring som ledende for dette. På den måten må de ha noen ideer og se for seg konsekvenser knyttet til gjennomføringer av disse, som Dewey (1916) uttaler det.

Utgangspunktet for FoU-arbeid bør være målsettinger uttrykt i gjeldende læreplan. Selv om disse målsettingene er bestemt nasjonalt og dermed ovenfra, skulle ikke det være til hinder for at læreren kan rette oppmerksomheten mot spesifikke tema som kan knyttes til ulike målformuleringer. Dette vil med læreren som aktør i egen undervisning være tema knyttet til konkret praksis, og som for lærerne representerer en opplevd aktivitet som bør utvikles. Figur 2.1 viser hvordan læreren i utgangspunktet stiller spørsmål eller undrer seg over pågående praksis i oppstarten av arbeidet. Det er en spenning, og det er noen konflikter som må løses, og for å legge til vår positive innfallsvinkel: Det er noen muligheter for videreutvikling til stede. I aktivitetsteorien som er utviklet på grunnlag av Vygotskys tanker og ideer, er spenninger og konflikter som skal utløses og løses, beskrevet som aspekter som ligger til grunn for utvikling (Leontèv, 1978). Engeström (1999, 2001) bygger på aktivitetsteorien og dens vektlegging på endring og utvikling i den ekspansive læringssirkelen. For at framgang skal kunne skje, foreslår Engeström at både historiske og nåtidige empiriske analyser skal gjennomføres før et nytt opplegg utformes. Det neste steget er å analysere det nyutviklede opplegget eller planen fra ulike vinkler før det prøves ut i praksis. Etter at opplegget eller planen er gjennomført, reflekterer læreren over gjennomføringen og om læringsaktiviteten beveget seg i ønsket retning. Utfallet kan bli at opplegget forkastes eller noe av den utprøvde aktiviteten tas videre i bruk. Opplegget kan også oppleves som så vellykket at det konsolideres i sin helhet til læringsarbeidet som det igjen blir stilt spørsmål til. Slik kan endring komme inn i utviklingsspiraler som kontinuerlig ruller.

Spørsmålene som stilles av læreren, kan rettes mot korte undervisningsøkter eller lengre undervisningsperioder, eller det kan være en større kartlegging som utføres for å få ideer fra andre før utforming av undervisningsopplegg tar til. Da kan en få svar på hvordan undervisningen er opplevd i eget klasserom, hvordan undervisningen har foregått i de forskjellige klasserommene på samme skole eller på andre skoler når det gjelder akkurat den tematikken som er i fokus.



Lærerforskeren1

Det er ikke nok at læreres arbeid blir studert av forskere. Lærere trenger også å studere sitt eget arbeid. Ifølge Stenhouse er læreren den beste forskeren i eget klasserom, fordi det er hen som kjenner elevenes historie og bakgrunnen for all aktivitet som foregår der, best (Stenhouse, 1975). Det er et behov for praksisbasert forskning med utgangspunkt i lærerens arbeidsoppgaver, utført av læreren selv (McNiff, 2013). Ifølge Dewey (1929) bør hoveddelen av klasseromsforskning bestå av lærerens utforskning og forbedring av læringsarbeid. Læreren bør ha kapasitet til å vurdere kritisk og analysere hva som bør utvikles på en profesjonell måte (Sanger, 1996). Det innebærer at læreren innehar en utviklingskompetanse. Stenhouse (1975) har også vektlagt utviklingsarbeid, og sier at dette er måten «through which he [læreren] is progressively increasing his understanding of his own work and hence bettering his teaching» (s. 143). Stenhouse kalte lærere som var kritiske og utviklingsorienterte til sitt arbeid, for «extended professionals».

Ifølge Carr og Kemmis (1986) kan synet på læreren som forskende i utgangspunktet betraktes som en reaksjon på en nasjonalt styrt utdanningspolitikk som innebar at lærere ble redusert til personer som gjennomførte undervisning basert på en læreplan som var utformet uten deres innflytelse. Undervisningen ble slik instrumentalistisk, og lærere hadde blitt redusert til håndverkere som prøvde å nå mål bestemt ovenfra og utenfor deres eget herredømme. Læreren som forskende skulle igjen kunne ta kontroll over egen undervisningssituasjon, og utføre vurderinger basert på kunnskap om undervisning og læring og erfaringer og krav knyttet til de ulike praktiske situasjonene. Med en utviklingsorientering kan lærere videreutvikle sin kunnskap om læringsarbeid og slik lære på grunnlag av aktiviteten i klasserommet. Det betyr igjen at de kan videreutvikle praksisen, noe som igjen kan bidra til at elevene lærer mer.

Ved systematisk å samle inn data fra aktiviteten i klasserommet vil læreren ha informasjon til å kunne reflektere over det som skjer. I refleksjonen ligger en selvvurdering som i sin tur fører til bedre forståelse. Denne selvkritiske vurderingsprosessen i aksjonslæringen vil kunne legge grunnlaget for endring og videreutvikling av klasseromspraksisen.

Ole er, som vi har påpekt, en undrende og spørrende person som hele tiden reflekterer over hva han gjør, og hva som eventuelt kan gjøres bedre. Et av de første spørsmålene Ole bør stille seg i arbeidet med å finne ut hvordan prosjektarbeidet fungerer, er å skaffe seg en oversikt over hva tidligere forskning har kommet fram til når det gjelder prosjektarbeid. Det å sette seg inn i et forskningsfelt er også å gå i dialog med den forskningen som er gjort på feltet, og slik utvikle en dypere forståelse for temaet en er interessert i. På den måten kan Ole benytte denne forskningen som et utviklingsredskap.

Et første skritt for å finne fram til tidligere forskning om eksempelvis prosjektarbeid, er litteratursøk. Dette innebærer å søke etter forskning publisert i bøker, rapporter og tidsskrifter, i de aller fleste tilfeller gjennom søk i elektroniske databaser. Sentrale databaser som kan benyttes, er følgende:


	Web of Science (bredt tilfang av artikler fra de fleste disipliner)


	Scopus (bredt tilfang av artikler fra de fleste disipliner)


	Google Scholar (en svært «bred» database som også inneholder det som ofte kalles «grå» publikasjoner – masteroppgaver, doktorgrads avhandlinger, rapporter o.l. – altså publikasjoner som ikke har blitt utgitt på forlag i bokform eller i tidsskrifter)


	Idunn (norsk tidsskriftsbase)


	Norske tidsskriftsartikler (Nasjonalbibliotekets database)


	Oria (søk i norske biblioteker med mulighet til å bestille lån av bøker)




De ulike databasene har ulike måter å framstille og organisere søk på og også presentere forskningsresultatene på. Å søke i ulike databaser vil ofte gi resultater som i stor grad ligner hverandre, men det er også enkelte forskjeller. Som student på universitet eller høyskole vil man også ha fri tilgang til disse databasene, samt en rekke andre databaser.

Et søk starter ofte med ett eller noen få søkeord. Ole var interessert i prosjektarbeid i undervisningen og ønsket å se hva som var skrevet om dette både på norsk og internasjonalt. For å få en oversikt over norske tidsskriftsartikler, gikk Ole inn på databasen Idunn og skrev inn søkeordene «prosjektarbeid» og «skole». På dette søket fikk Ole 108 treff, altså 108 ulike artikler som omhandlet temaet. For å snevre inn søket, avgrenset han søket videre kun til vitenskapelige artikler, noe som ga 49 treff. Et av treffene var artikkelen «Prosjektarbeid som verktøy ved kunnskapsproduksjon» (Postholm, 2006). I tillegg til å inneholde en studie av konkrete prosjektarbeid i skolen, inneholdt artikkelen også referanser til annen forskning som Ole syntes var interessant. Samtidig hadde Ole lyst til å se hva som var gjort internasjonalt på feltet. Her åpnet han databasen Web of Science og skrev inn søkeordene «project work» og «school». Ole ble ganske overveldet da han fikk over 5000 treff på dette søket. Det er jo umulig å lese igjennom så mange artikler og studier. Ole hadde fått et tips fra sin lærer i metode om at en måte å begrense antallet treff på, var å prøve å finne de artiklene som er de viktigste på feltet. En måte å finne ut det på, er ved å se hvor mange andre forskere som har sitert en artikkel. Tommelfingerregelen er at jo flere siteringer, desto større innflytelse. Ole sorterte treffene etter antall siteringer, og fikk opp på topp artikkelen «Motivated project-based learning – sustaining the doing, supporting the learning» (Blumenfeld et al., 1991). I tillegg til en rekke interessante argumenter i denne artikkelen, var det også en rekke henvisninger til tidligere forskning som Ole syntes det kunne vært interessant å gå videre med.

Mye av litteratursøk vil dreie seg om å «skrolle» gjennom en rekke treff, stoppe opp ved enkelte som virker interessante, og lese disse nøyere. Ofte vil det være slik at man finner en eller noen få artikler som passer godt til tematikken en er interessert i, slik som de to eksemplene over. Da bør man utvide søket på flere måter:


	Søke «bakover i tid» ved å se på litteraturlisten i den artikkelen du synes er mest interessant. Slik får du oversikt over hvilke kilder, teorier og studier som denne artikkelen bygger på, og dermed også den vitenskapelige konteksten artikkelen er plassert i.


	Søke «framover i tid» ved å se på hvem som har sitert den artikkelen du har valgt. De fleste av de databasene som er nevnt over, har en funksjon som viser hvor mange ganger en artikkel er referert, samt muligheten til å søke opp de artiklene som har sitert den artikkelen du startet med. Slik får du oversikt over hvordan utviklingen har vært i tiden etter at studien ble publisert, og slik kan du sikre at du plasserer deg i fronten av den diskursen som pågår i feltet.


	Søke på forfatterne av de to artiklene for å se hva de har skrevet og publisert på andre måter enn i forskningsartikler. Da kan det dukke opp bøker, rapporter, og andre publikasjoner som også kan være interessante.




Når Ole opplever at han har fått «god nok» oversikt over den mest sentrale forskningen på feltet som både gir ideer til prosessen i utviklingsarbeidet, og hvordan dette kan analyseres og forstås, avsluttes søket. Lærerforskeren kan imidlertid oppdage i analyseprosessen av innsamlet materiale at ny teori eller forskning må leses, slik at datamaterialet kan analyseres og forstås. På den måten kan det være en pendling mellom lesing av teori og forskning og innsamling av data i utviklingsprosessen. Teori som utviklings- og analyseredskap kommer vi tilbake til i boken. Når vi i fortsettelsen bruker begrepet teori, innbefatter det både teorier og funn som tidligere forskning har kommet fram til.



1  I teksten bruker vi lærerforskeren som begrep. Dette begrepet ble først brukt av Hoel (1997a, 1997b, 2000) og er hennes oversettelse av det engelske begrepet «teacher researcher».

